**Τρελές Αδελφές 2** (αγγλικά: *Sister Act 2: Back in the Habit*) είναι αμερικανική μουσική κωμωδία παραγωγής 1993 σε σκηνοθεσία Μπιλ Ντιουκ και σε σενάριο των Τζέιμς Ορ, Τζιμ Κρούικσανκ και Τζούντι Αν Μέισον. Αποτελεί συνέχεια της ταινίας *Τρελές Αδελφές* (Sister Act, 1992) και πρωταγωνιστεί η Γούπι Γκόλντμπεργκ επαναλαμβάνοντας το ρόλο της ως Ντελόρες Βαν Καρτιέ. Η υπόθεση της ταινίας ξεκινά όταν οι καλόγριες φίλες της Ντελόρες, χρειάζονται τη βοήθεια της και της ζητούν να υποδυθεί ξανά την Αδελφή Μέρι Κλάρενς για να σώσουν το σχολείο όπου διδάσκουν. Στην ταινία επιστρέφουν επίσης οι Μάγκι Σμιθ, Κάθι Νάτζιμι, Γουέντι Μακίνα, Μέρι Γουίκς ενώ προστίθενται οι Τζέιμς Κόμπερν, Μπέρναρντ Χιουζ και Μάικλ Τζίτερ. Το καστ συμπληρώνεται με τις Λορίν Χιλ, Σέριλ Λι Ραλφ, Αλάνα Ούμπακ, Ράιαν Τόμπι και Τζένιφερ Λαβ Χιούιτ.

Μετά την απρόσμενη μεγάλη εισπρακτική επιτυχία της πρώτης ταινίας, η Disney επιθυμούσε να προχωρήσει άμεσα στην παραγωγή μιας συνέχειας. Το πρότζεκτ όμως είχε να αντιμετωπίσει ένα σοβαρό πρόβλημα πριν ακόμα ξεκινήσει. Ο σκηνοθέτης της πρώτης ταινίας Εμίλ Αρντολίνο δεν μπορούσε να αναλάβει τη σκηνοθεσία και ο σεναριογράφος Πολ Ρούντνικ μετά τη δυσάρεστη εμπειρία του με το σενάριο της πρώτης ταινίας δεν είχε κανένα ενδιαφέρον να επιστρέψει. Έτσι, την ταινία ανέλαβε να σκηνοθετήσει ο Ντιουκ και το σενάριο έγραψαν οι Ορ, Κρούικσανκ και Μέισον. Οι σεναριογράφοι αποφάσισαν να μεταφέρουν τη δράση σε ένα καθολικό σχολείο με τις καλόγριες να εργάζονται εκεί ως καθηγήτριες και η πλοκή να επικεντρώνεται περισσότερο στους μαθητές, μια απόφαση που δεν άρεσε στους ηθοποιούς. Το μεγαλύτερο όμως πρόβλημα ήταν ότι η Γκόλντμπεργκ δεν ήθελε να επιστρέψει καθώς δεν επιθυμούσε να κάνει μια συνέχεια της ταινίας. Ωστόσο άλλαξε γνώμη όταν η Disney της προσέφερε αμοιβή ύψους 7 εκατομμυρίων δολαρίων και επειδή το στούντιο συμφώνησε να χρηματοδοτήσει ένα άλλο πρότζεκτ, το οποίο η Γκόλντμπεργκ ήθελε πολύ.

Η ταινία κυκλοφόρησε στους κινηματογράφους στις 10 Δεκεμβρίου 1993. Έλαβε κυρίως αρνητικές κριτικές αλλά έγινε εισπρακτική επιτυχία με 124,6 εκατομμύρια δολάρια παγκοσμίως αν και κινήθηκε χαμηλότερα σε σύγκριση με την πρώτη ταινία. Με το πέρασμα του χρόνου όμως, το *Τρελές Αδελφές 2* αναδείχτηκε σε καλτ ταινία με τη δημοφιλία της να μεγαλώνει ανάμεσα στους θαυμαστές των ταινιών.

To 2020 ανακοινώθηκε μια τρίτη ταινία με την Γκόλντμπεργκ να επιστρέφει στον πρωταγωνιστικό ρόλο. Το *Τρελές Αδελφές 3* θα κυκλοφορήσει αποκλειστικά στην πλατφόρμα Disney+.

Πλοκή
-----

Η Ντελόρες Βαν Καρτιέ είναι πλέον διάσημη τραγουδίστρια στο Λας Βέγκας όπου και παρουσιάζει ένα σόου βασισμένο στις εμπειρίες της ως καλόγρια. Κατά τη διάρκεια της τελευταίας της παράστασης, την επισκέπτονται οι φίλες της, Αδελφή Μέρι Πάτρικ, Αδελφή Μέρι Ρόμπερτ και Αδεφλή Μέρι Λάζαρους, οι οποίες έχουν έρθει στο Λας Βέγκας για να ζητήσουν τη βοήθειά της. Η Ντελόρες συναντά μια άλλη παλιά φίλη, την Αιδεσιμότερη Μητέρα, η οποία εξηγεί ότι οι μοναχές τώρα διδάσκουν στην Ακαδημία του Αγίου Φραγκίσκου στο Σαν Φρανσίσκο. Συμπτωματικά, η Ντελόρες φοίτησε σε αυτό το σχολείο στα παιδικά της χρόνια. Το σχολείο κινδυνεύει να κλείσει, εκτός εάν βελτιωθεί η φήμη του. Οι καλόγριες της ζητούν να υποδυθεί ξανά την Αδελφή Μέρι Κλάρενς και να γίνει η νέα δασκάλα μουσικής. Εκείνη διστακτικά συμφωνεί.

Στο σχολείο, η Μέρι Κλάρενς συναντά το προσωπικό των μοναχών του σχολείου, με επικεφαλή τον ταπεινό αλλά ανίκανο Πατέρα Μορίς και τον διαχειριστή της επισκοπής, κύριο Κρισπ. Ο Κρισπ επιθυμεί το σχολείο να κλείσει, ώστε να λάβει πρόωρη συνταξιοδότηση. Η Ντελόρες πηγαίνει στο πρώτο της μάθημα μουσικής, συναντώντας τους θορυβώδεις έφηβους, που παρακολουθούν το μάθημα με την προσδοκία να λάβουν έναν εύκολο βαθμό. Η Ντελόρες έρχεται σε σύγκρουση με την αρχηγό της τάξης, τη Ρίτα Λουίζ Γουάτσον. Η Ρίτα αποχωρεί όταν η Ντελόρες ενημερώνει τους μαθητές ότι θα πρέπει να κερδίσουν τους βαθμούς τους. Οι άλλοι μαθητές μένουν για να αποφύγουν την αποτυχία. Όταν ξεσπούν σε ένα αυθόρμητο, συγχρονισμένο τραγούδι, η Ντελόρες εμπνέεται και τους μετατρέπει σε χορωδία. Αρχικά, οι μαθητές είναι απογοητευμένοι και αντιτίθενται στην πρότασή της.

Η Αδελφή Μέρι Ρόμπερτ κρυφακούει τη Ρίτα να τραγουδάει. Συνιστά στη Ντελόρες να πείσει τη Ρίτα να επιστρέψει στην τάξη. Μαθητές, μοναχές και μοναχοί εργάζονται για να αποκαταστήσουν την άθλια αίθουσα μουσικής του σχολείου και η τάξη αρχίζει να εξασκείται εκτενώς. Ερμηνεύουν το τραγούδι "Oh Happy Day" μπροστά σε όλο το σχολείο, με επικεφαλή τον Αμάλ, έναν ταλαντούχο τραγουδιστή. Οι μοναχές ανακαλύπτουν πολλά τρόπαια, αποκαλύπτοντας ότι το σχολείο κέρδισε το Πρωτάθλημα Χορωδίας Πανελλήνιας Πολιτείας πολλές φορές στο παρελθόν και αποφασίζουν να συμμετάσχουν ξανά σε αυτό. Ο Πατέρας Μορίς το επιτρέπει, αρκεί να μαζέψουν μόνοι τους τα χρήματα και κάθε μαθητής να έχει υπογεγραμμένη γονική άδεια.

Η αυστηρή αλλά καλοπροαίρετη μητέρα της Ρίτα, η Φλόρενς αρνείται να την αφήσει να παρευρεθεί, πιστεύοντας ότι μια μουσική καριέρα είναι αδιέξοδο καθώς ο σύζυγός της πέθανε προσπαθώντας να κυνηγήσει το όνειρο αυτό. Ωστόσο, η Ρίτα πλαστογραφεί την υπογραφή της μητέρας της για να παρευρεθεί, αφήνοντας ένα σημείωμα συγγνώμης για την ανυπακοή της, αναγκάζοντας τη Φλόρενς να ταξιδέψει στο Χόλιγουντ για να δει το διαγωνισμό. Ο Κρισπ ανακαλύπτει ένα περιοδικό στη βιβλιοθήκη του σχολείου με την Ντελόρες Βαν Καρτιέ στο εξώφυλλο. Αναγνωρίζοντας την ως Αδελφή Μέρι Κλάρενς, προειδοποιεί τον Πατέρα Μορίς για την απάτη. Η χορωδία έχει ήδη φύγει για το διαγωνισμό, έτσι οι μοναχοί στοιβάζονται στο παλιό τους φορτηγό και τρέχουν να αντιμετωπίσουν τη Ντελόρες.

Στα παρασκήνια του διαγωνισμού, η χορωδία εκφοβίζεται από τους άλλους συμμετέχοντες και σκέφτεται να παραιτηθεί, αλλά η Ντελόρες τους εμπνέει να επιμείνουν. Οι μοναχοί φτάνουν και ο Πατέρας Μορίς αποφασίζει να στηρίξει τη χορωδία βλέποντας τον ενθουσιασμό τους. Οι άλλοι μοναχοί παγιδεύουν τον Κρισπ σε μια ντουλάπα για να τον αποτρέψουν να παρέμβει. Η χορωδία ανεβαίνει στη σκηνή, η Ρίτα εκτελεί ένα σόλο πριν η χορωδία τραγουδήσει μια σύγχρονη γκόσπελ διασκευή του τραγουδιού "Joyful, Joyful", με χιπ χοπ χορογραφία.

Η χορωδία κερδίζει το διαγωνισμό. Εντυπωσιασμένη με την παράσταση, η τοπική επισκοπή του σχολείου συμφωνεί να κρατήσει το σχολείο ανοιχτό. Για να αποτρέψει τον Κρισπ, η Αιδεσιμώτατη Μητέρα δηλώνει ότι η συμμετοχή στο διαγωνισμό ήταν δική του ιδέα και ότι η επισκοπή πρέπει να βρει μια άλλη "σημαντική" θέση γι 'αυτόν. Η Ρίτα και η Φλόρενς συμφιλιώνονται, ενώ η χορωδία μαθαίνει ότι η Αδελφή Μέρι Κλάρενς είναι στην πραγματικότητα επαγγελματίας τραγουδίστρια.

Ηθοποιοί και Χαρακτήρες
-----------------------

* Γούπι Γκόλντμπεργκ στο ρόλο της *Ντελόρες Βαν Καρτιέ/Αδελφή Μέρι Κλάρενς*
* Μάγκι Σμιθ στο ρόλο της *Αιδεσιμότατης Μητέρας*
* Κάθι Νάτζιμι στο ρόλο της *Αδελφής Μέρι Πάτρικ*
* Γουέντι Μακίνα στο ρόλο της *Αδελφής Μέρι Ρόμπερτ*
* Μέρι Γουίκς στο ρόλο της *Αδελφής Μέρι Λάζαρους*
* Ρόουζ Παρέντι στο ρόλο της *Αδελφής Άλμα*
* Τζέιμς Κόμπερν στο ρόλο του *Κυρίου Κρισπ*
* Μπέρναρντ Χιουζ στο ρόλο του *Πατέρα Μορίς*
* Μάικλ Τζίτερ στο ρόλο του *Πατέρα Ιγνάτιου*
* Λόριν Χιλ στο ρόλο της *Ρίτα Λουίζ Γουάτσον*
* Σέριλ Λι Ραλφ στο ρόλο της *Φλόρενς Γουάτσον*
* Αλάνα Ούμπακ στο ρόλο της *Μαρία*
* Ράιαν Τόμπι στο ρόλο του *Γουέσλεϊ Γκλεν "Αμάλ" Τζέιμς*
* Τζένιφερ Λαβ Χιούιτ στο όλο της *Μάργκαρετ*
* Ρόμπερτ Παστορέλι στο ρόλο του *Τζόι Μπουσταμέντε*
* Τόμας Γκότσακ στο ρόλο του *Πατέρα Γούλφγκανγκ*
* Μπραντ Σάλιβαν στο ρόλο το *Πατέρα Τόμας*
* Ρον Τζόνσον στο ρόλο του *Ρίτσαρντ "Σκετς" Πίντσαμ*
* Ντέβιν Κάμιν στο ρόλο του *Φράνκι*

Παραγωγή
--------

Το σενάριο της ταινίας *Τρελές Αδελφές 2* βασίστηκε σε ένα άλλο σενάριο με σχεδόν εντελώς διαφορετική ιστορία. Το Μάιο του 1991, η παραγωγός Ντον Στιλ, διάβασε σε ένα άρθρο της εφημερίδας *Los Angeles Times* για μια Αφροαμερκανίδα δασκάλα μουσικής, την Άιρις Στίβενσον. Η Στίβενσον μαζί με εκατοντάδες άλλους συναδέρφους της, θα έχανε τη δουλειά της όταν αποφασίστηκε κάποια σχολεία να κλείσουν. Αν και είχε άλλες προσφορές για δουλειά, η Στίβενσον πάλεψε έντονα τόσο για τον εαυτό της αλλά και εκ μέρους των συναδέρφων της, ώστε τα σχολεία να παραμείνουν ανοιχτά. Όταν η Ντον παρακολούθησε ένα μάθημα της Στίβενσον, αποφάσισε ότι η "Ιστορία της Άιρις Στίβενσον" ανήκε στη μεγάλη οθόνη. Στη συνέχεια, η Τζούντι Αν Μέισον ανέλαβε να γράψει το σενάριο, το οποίο ήταν ένα δράμα με τον τίτλο *Knocking on Heaven’s Door* για μια γυναίκα και δασκάλα που παλεύει να σώσει το σχολείο της από το να κλείσει αλλά και τους μαθητές της.

Η Disney μετά την απρόσμενη τεράστια εισπρακτική επιτυχία της πρώτης ταινίας *Τρελές Αδελφές*, ενδιαφερόταν να προχωρήσει άμεσα στην παραγωγή μιας συνέχειας και αγόρασε το σενάριο της Μέισον. Η Μέισον παρέδωσε στη Disney το τελικό προσχέδιο το Σεπτέμβριο του 1991 και για δύο μήνες είχε την εντύπωση ότι σύντομα θα έβλεπε το πρότζεκτ της για την Άιρις Στίβενσον να παίρνει ζωή. Τα πάντα όμως άλλαξαν το Νοέμβριο και τότε η Μέισον βρέθηκε μπροστά σε ένα δίλημμα. Τα καλά νέα ήταν ότι το σενάριό της θα προχωρούσε σε ανάπτυξη καθώς άρεσε πολύ στο στούντιο, τα κακά νέα όμως ήταν ότι το σενάριο θα χρησιμοποιούταν ως βάση για το *Τρελές Αδελφές 2*. Η Μέισον συμφώνησε να προσαρμόσει το σενάριό της παρά το γεγονός ότι το να μετατρέψεις ένα σενάριο από ένα δράμα βασισμένο σε αληθινό πρόσωπο σε κωμωδία της φάνηκε αστείο. Ωστόσο, το *Τρελές Αδελφές 2* θα ήταν η πρώτη της Χολιγουντιανή ταινία και ένα σενάριο γραμμένο από Αφροαμερικανίδα σεναριογράφο και με Αφροαμερικανίδα πρωταγωνίστρια ήταν κάτι που δεν συνέβαινε συχνά στο Χόλιγουντ τότε. Η Μέισον παρέδωσε δύο προσχέδια και όπως είπε και η ίδια είχε την ελπίδα ότι κατάφερε να "σώσει" λίγο από το πνεύμα της Στίβενσον σε αυτά.

Για τη σκηνοθεσία της ταινίας, ο Εμίλ Αρντολίνο, σκηνοθέτης της πρώτης ταινίας, δεν μπορούσε να αναλάβει το πρότζεκτ λόγω της ασθένειας του με τον ιό του AIDS και μάλιστα απεβίωσε είκοσι μέρες πριν η συνέχεια κυκλοφορήσει στους κινηματογράφους. Έτσι, ο Μπιλ Ντιουκ ανέλαβε τη σκηνοθεσία. Το μεγαλύτερο εμπόδιο όμως ήταν το γεγονός ότι η Γούπι Γκόλντμπεργκ δεν ήθελε να συμμετάσχει στο πρότζεκτ καθώς δεν την ενδιέφερε μία συνέχεια της ταινίας. Ωστόσο, η Γκόλντμπεργκ άλλαξε γνώμη αφετέρου γιατί η Disney της προσέφερε αμοιβή ύψους 7 εκατομμυρίων δολαρίων, κάνοντας την Γκόλντμπεργκ μία από τις πιο ακριβοπληρωμένες γυναίκες ηθοποιούς την περίοδο εκείνη και αφενός γιατί το στούντιο συμφώνησε να χρηματοδοτήσει την ταινία *Sarafina!,* ένα πρότζεκτ που η Γκόλντμπεργκ επιθυμούσε πολύ.

Στην πορεία, οι Τζέιμς Ορ και Τζιμ Κρούικσανκ ανέλαβαν να κάνουν αλλαγές. Οι σεναριογράφοι αποφάσισαν να μεταφέρουν τη δράση σε ένα καθολικό σχολείο και η πλοκή να δίνει μεγαλύτερη έμφαση στους μαθητές παρά στις καλόγριες που πλέον εργάζονται ως καθηγήτριες. Η κατεύθυνση αυτή του σεναρίου δεν άρεσε σε αρκετούς ηθοποιούς του καστ. Συγκεκριμένα η Γουέντι Μακίνα που υποδύθηκε την Αδελφή Μέρι Ρόμπερτ δήλωσε ότι όταν παρέλαβε το σενάριο ανακάλυψε ότι ο ρόλος της είχε μόλις δέκα μονολεκτικές ατάκες. Ένα γεγονός που δυσαρέστησε την ηθοποιό και μάλιστα η Μακίνα προσπάθησε να αποχωρήσει από το πρότζεκτ αλλά δεν μπορούσε καθώς είχε υπογράψει συμφωνία που αφορούσε τρεις ταινίες. Την πρώτη εβδομάδα των γυρισμάτων, οι σεναριογράφοι ξεκίνησαν να μεγαλώνουν το ρόλο της Μακίνα. Σύμφωνα με την ίδια *"Μου έδωσαν μερικές ατάκες της Γούπι και της Μάγκι (Σμιθ). Δυστυχώς πάντα το έκαναν πέντε λεπτά πριν το γύρισμα και δεν ήμουν σωστά προετοιμασμένη"*. Η Κάθι Νάτζιμι που υποδύθηκε την Αδελφή Μέρι Πάτρικ, σε συνέντευξή της παραδέχτηκε ότι απογοητεύτηκε όταν παρακολούθησε την ταινία και σχολίασε ότι ποτέ δεν κατάλαβε το στόρι να στείλουν τις καλόγριες σε ένα σχολείο καθώς οι μοναχές φαίνονταν αναγκασμένες να χωρέσουν στην πλοκή και δεν ανήκαν πραγματικά στο σενάριο.

Αποδοχή
-------

### Box office

Με προϋπολογισμό 38.000.000 δολάρια, η ταινία *Τρελές Αδελφές 2* έκανε άνοιγμα τριημέρου στην 3η θέση με 7,5 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 57,3 εκατομμύρια δολάρια ενώ στον υπόλοιπο κόσμο συγκέντρωσε 67,3 εκατομμύρια δολάρια. Παγκοσμίως απέφερε 124,6 εκατομμύρια δολάρια.

### Κριτική

Η ταινία *Τρελές Αδελφές 2* έλαβε κυρίως αρνητικές κριτικές. Στην ιστοσελίδα Rotten Tomatoes το 19% των κριτικών έδωσαν στην ταινία θετικά σχόλια.

Η εφημερίδα Los Angeles Times έδωσε μια αρνητική κριτική, σχολιάζοντας ότι η ταινία είναι πολύ αδύναμη στο να καταφέρει να αντιμετωπίσει οποιοδήποτε κίνητρο και δεν έχει τίποτα περισσότερο από μια οικογενειακή ομοιότητα με την πρωτότυπη, τονίζοντας ότι αυτό δεν είναι καθόλου αρκετό, ενώ για την Γκόλντμπεργκ έγραψε *"Η Γκόλντμπεργκ μπορεί να γίνει τόσο αστεία αν το επιλέξει, αντ' αυτού προτιμά να αφιερώνει τον περισσότερο χρόνο της ως καλοπροαίρετη, εμψυχωτική και όχι πολύ εμπλεκόμενη."* Η εφημερίδα The Washington Post ήταν ιδιαίτερα επικριτική, λέγοντας *"Αν υπάρχει κάτι καλό να ειπωθεί για το 'Τρελές Αδελφές 2', είναι ότι αυτό το κάκιστο σίκουελ θα πρέπει να είναι η τελευταία πράξη για τις μοναχές αυτές"*, σχολίασε επίσης αρνητικά τη σκηνοθεσία του Ντιουκ χαρακτηρίζοντας το σκηνοθέτη ανίκανο ενώ θεώρησε ότι το κυριότερο ελάττωμα της ταινίας ήταν η ασυγχώρητη σπατάλη καλών ηθοποιών. Η εφημερίδα The New York Times σχολίασε αρνητικά το σενάριο θεωρώντας το πολύ περισσότερο υπεύθυνο απ' ότι τη σκηνοθεσία και ότι οι μοναχές που επιστρέφουν δεν έχουν πολλά να κάνουν παρά να περιφέρονται τριγύρω ως μικρότερες εκδοχές των παλιών τους ρόλων, ενώ για την Γκόλντμπεργκ σχολίασε ότι η ενέργειά της στην ταινία φαίνεται περιέργως χαμηλή. Το περιοδικό Variety έδωσε μια αρνητική κριτική, γράφοντας *"Το 'Τρελές Αδελφές 2' τονίζει το γεγονός ότι ορισμένες ταινίες δεν προσφέρονται εύκολα για σίκουελ. Το κοινό μπορεί να διαφωνεί, αλλά δημιουργικά, τουλάχιστον, ήρθε ο καιρός να κοπεί αυτή τη συνήθεια."*

Το περιοδικό Empire βαθμολόγησε την ταινία με δύο αστέρια στα πέντε, σχολιάζοντας *"Το ότι αυτή η συνέχεια μιας πολύ ανόητης αλλά τεράστιας επιτυχίας πήρε γρήγορα την κάτω βόλτα στις Ηνωμένες Πολιτείες, αποδεικνύει ότι ακόμη και εκείνοι που αγάπησαν τη Γούπι να πηγαίνει στο μοναστήρι έχουν πολύ περιορισμένη ικανότητα για χαριτωμένες μοναχές που τραγουδούν ποπ. Προφανώς γραμμένο με βιασύνη, η απήχηση του σεναρίου περιορίστηκε επίσης από ένα πραγματικό φάσμα οικογένειας σε ένα σενάριο για απροκατάληπτους εφήβους."* Ο κριτικός Ρότζερ Ίμπερτ βαθμολόγησε την ταινία με δύο αστέρια, γράφοντας *"Το περίεργο με το 'Τρελές Αδελφές 2' είναι ότι εγκαταλείπει τα περισσότερα από αυτά που άρεσαν στον κόσμο στην πρώτη ταινία και τα αντικαθιστά με μια φόρμουλα τόσο παλιά"*, ξεχώρισε όμως την ερμηνεία της Λορίν Χιλ και σχολίασε ότι η Γκόλντμπεργκ είναι μια καλή κωμικός που θα μπορούσε να κάνει πολλά περισσότερα αν είχε ένα ευφυές σενάριο. Το περιοδικό Entertainment Weekly έδωσε μια πιο θετική κριτική, γράφοντας *"Το 'Τρελές Αδελφές 2' δεν έχει ούτε μία πρωτότυπη ιδέα στα 100 λεπτά του. Κάπως περίεργα, όμως, δεν έχει σημασία. Η πλοκή δεν είναι απλώς μια επανάληψη, είναι τολμηρή και αυτό που σώζει την ταινία είναι ένα νεαρό καστ με εκπληκτικό ταλέντο και ενέργεια"* και χαρακτήρισε την ερμηνεία της Γκόλντμπεργκ πιο χαλαρή από την πρώτη ταινία ενώ βρήκε την κεντρική τριάδα των μοναχών το ίδιο διασκεδαστική.

Soundtrack
----------

Το soundtrack της ταινίας κυκλοφόρησε στις 23 Νοεμβρίου 1993 από τη Hollywood Records. Έφτασε μέχρι την 74η θέση στο Billboard Top 200 Albums Chart και την 40ή θέση στο Billboard Top R&B/Hip-Hop Albums. Στις 26 Μαρτίου 1996, το soundtrack έγινε χρυσό με τις πωλήσεις να φτάνουν τα 500.000 αντίτυπα.

**Track listing**

1. Greatest Medley Ever Told – Whoopi Goldberg & The Ronelles
2. Never Should've Let You Go – Hi-Five
3. Get Up Offa That Thing/Dancing in the Street – Whoopi Goldberg
4. Oh Happy Day – St. Francis Choir featuring Ryan Toby
5. Ball of Confusion (That's What the World Is Today) – Whoopi Goldberg & the Sisters
6. His Eye Is on the Sparrow – Tanya Blount & Lauryn Hill
7. A Deeper Love – Aretha Franklin & Lisa Fischer
8. Wandering Eyes – Nuttin' Nyce
9. Pay Attention – Valeria Andrews & Ryan Toby
10. Ode to Joy – Chapman College Choir
11. Joyful, Joyful – St. Francis Choir featuring Lauryn Hill
12. Ain't No Mountain High Enough – Whoopi Goldberg & Cast

Συνέχεια
--------

Όταν ρωτήθηκε το 2013, για το αν θα συμμετείχε σε μια πιθανή συνέχεια, η Γούπι Γκόλντμπεργκ απάντησε αρνητικά ενώ το 2015 σε δήλωσή της φάνηκε πιο ανοιχτή σε μια τέτοια πρόταση. Το Μάιο του 2017, η ίδια εξέφρασε την επιθυμία της για τρίτη ταινία και ότι θα ήθελε να τη σκηνοθετήσει. Το Δεκέμβριο του 2018, επιβεβαιώθηκε ότι οι Ρετζίνα Γ. Χικς και Καρίν Γκιστ ανέλαβαν να γράψουν το σενάριο του *Τρελές Αδελφές 3* και ότι η ταινία θα κυκλοφορούσε αποκλειστικά στην πλατφόρμα Disney+. Το Δεκέμβριο του 2020, ανακοινώθηκε ότι η Γκόλντμπεργκ θα επαναλάβει το ρόλο της ως Ντελόρες ενώ θα έχει και χρέη παραγωγού μαζί με τον Τάιλερ Πέρι.

Παραπομπές
----------

1. 1 2 3 4 5 6 7  Simon Brew (18 Ιουνίου 2021). «Sister Act 2, and the challenge of the comedy sequel». *Film Stories*. Ανακτήθηκε στις 15 Φεβρουαρίου 2023.
2. 1 2  Brenda Alexander (13 Δεκεμβρίου 2019). «How 'Sister Act 2: Back In The Habit' Almost Didn't Happen and Other Tales For Its 26th Year Anniversary». *Showbiz Cheat Sheet*. Ανακτήθηκε στις 15 Φεβρουαρίου 2023.
3. 1 2  «Sister Act 2: Back in the Habit». Rotten Tomatoes. Ανακτήθηκε στις 15 Φεβρουαρίου 2023.
4. ↑  «Top 100 grossers worldwide, '93-94». *Variety*: M-56. 7 Οκτωβρίου 1994.
5. ↑  Salmon, Caspar (11 Δεκεμβρίου 2018). «'Sister Act 2' Set the Gold Standard for Bad Sequels - VICE». *www.vice.com*. Ανακτήθηκε στις 15 Φεβρουαρίου 2023.
6. ↑  Kyles (@HUEYmixwitRILEY), Yohance (14 Οκτωβρίου 2022). «Whoopi Goldberg Wants Nicki Minaj & Lizzo In 'Sister Act 3'». *AllHipHop* (στα Αγγλικά). Ανακτήθηκε στις 15 Φεβρουαρίου 2023.
7. 1 2  Jackson, Angelique (10 Δεκεμβρίου 2020). «Whoopi Goldberg to Return for Disney Plus' 'Sister Act 3,' Produced With Tyler Perry». *Variety*. Ανακτήθηκε στις 15 Φεβρουαρίου 2023.
8. 1 2 3  Elaine Dutka (5 Δεκεμβρίου 1993). «Back to School for Inspiration : How necessity and compromise turned 'The Iris Stevenson Story'--a drama about a passionately committed Crenshaw High School music teacher--into 'Sister Act 2'». *Los Angeles Times*. Ανακτήθηκε στις 15 Φεβρουαρίου 2023.
9. ↑  Jennifer Dunning (22 Νοεμβρίου 1993). «Emile Ardolino, Director, Is Dead; Specialist in Dance Films Was 50». *The New York Times*. Ανακτήθηκε στις 15 Φεβρουαρίου 2023.
10. 1 2  Chris Peterson (25 Νοεμβρίου 2020). «"Sister Act 2: Back in the Habit", Influential and Underrated». *On Stage Blog*. Ανακτήθηκε στις 15 Φεβρουαρίου 2023.
11. 1 2  Caryn James (10 Δεκεμβρίου 1993). «Review/Film; A Call for Help From the Convent». *The New York Times*. Ανακτήθηκε στις 15 Φεβρουαρίου 2023.
12. ↑  «Sister Act 2 Back in the Habit (1993)». The Numbers. Ανακτήθηκε στις 15 Φεβρουαρίου 2023.
13. ↑  «Sister Act 2: Back in the Habit (1993)». Box Office Mojo. Ανακτήθηκε στις 15 Φεβρουαρίου 2023.
14. ↑  Fox, David J. (December 13, 1993). «Wayne, Garth Party On at the Box Office Movies: 'Wayne's World' sequel pulls in an estimated $14.2 million to push "Mrs. Doubtfire" into second place. "Sister Act 2" opens in third.». *Los Angeles Times*. Αρχειοθετήθηκε από το πρωτότυπο στις 3 Νοεμβρίου 2012.. Ανακτήθηκε στις 15 Φεβρουαρίου 2023.
15. ↑  Kenneth Turan (10 Δεκεμβρίου 1993). «Movie Review : 'Act 2': Singing Nuns Reach for High Notes». *Los Angeles Times*. Ανακτήθηκε στις 15 Φεβρουαρίου 2023.
16. ↑  Joe Brown (10 Δεκεμβρίου 1993). «'Sister Act 2: Back in the Habit' (PG)». *The Washington Post*. Ανακτήθηκε στις 15 Φεβρουαρίου 2023.
17. ↑  Brian Lowry (9 Δεκεμβρίου 1993). «Sister Act 2: Back in the Habit». *Variety*. Ανακτήθηκε στις 15 Φεβρουαρίου 2023.
18. ↑  Kenneth Turan (1 Ιανουαρίου 1993). «Sister Act 2: Back in the Habit Review». *Empire*. Ανακτήθηκε στις 15 Φεβρουαρίου 2023.
19. ↑  Roger Ebert (10 Δεκεμβρίου 1993). «Sister Act 2: Back in the Habit». *rogerebert.com*. Ανακτήθηκε στις 15 Φεβρουαρίου 2023.
20. ↑  Ty Burr (17 Δεκεμβρίου 1993). «Sister Act 2: Back in the Habit». *Entertainment Weekly*. Ανακτήθηκε στις 15 Φεβρουαρίου 2023.
21. ↑  «Top 200 Albums». *Billboard*. 27 Σεπτεμβρίου 1994.. Ανακτήθηκε στις 15 Φεβρουαρίου 2023.
22. ↑  «Top R&B/Hip-Hop Albums». *Billboard*. 16 Απριλίου, 1994.. Ανακτήθηκε στις 15 Φεβρουαρίου 2023. [*νεκρός σύνδεσμος*]
23. ↑  «Sister Act 2: Back in the Habit». *Gold & Platinum*. Recording Industry Association of America. Ανακτήθηκε στις 15 Φεβρουαρίου 2023.
24. ↑  «After Show: Is 'Sister Act 3' Happening?». *BravoTV.co*. 28 Οκτωβρίου 2014. Ανακτήθηκε στις 15 Φεβρουαρίου 2023.
25. ↑  «Oh Happy Day: Whoopi Goldberg Says She Wouldn't Say No To "Sister Act 3"». *NewNowNext.com*. 17 Δεκεμβρίου 2015. Ανακτήθηκε στις 15 Φεβρουαρίου 2023. That's not to say I wouldn't do it, but it feels like there's a new generation for Sister Act and so maybe I can be a nun now.
26. ↑  «Whoopi Goldberg wants Sister Act 3 to happen». *Attitude.co.uk*. 30 Μαΐου 2017. Ανακτήθηκε στις 15 Φεβρουαρίου 2023. [*νεκρός σύνδεσμος*]
27. ↑  «Whoopi Goldberg wants to direct Sister Act 3 and is confident the movie WILL happen». *Digital Spy*. 19 Ιουλίου 2017. Ανακτήθηκε στις 15 Φεβρουαρίου 2023.
28. ↑  Kroll, Justin (7 Δεκεμβρίου 2018). «'Sister Act 3': 'Insecure' Executive Producer, 'Star' Showrunner to Write Sequel». *Variety*. Ανακτήθηκε στις 15 Φεβρουαρίου 2023.

Εξωτερικοί σύνδεσμοι
--------------------

* *Τρελές Αδελφές 2* στο IMDb